  Туспуктэм: Майя Бывальцева Наталия Сильвестрова 4-тӥ тулыспалэ Удмуртиын Йӧскалык печатьлэсь нуналзэ пусъё. Солы луыса 3-тӥ тулыспалэ Ижкарын Кун Кенешлэн юртаз сиё-дано ужрад ортчиз. Пумиськонэ ивортодэтъя «Удмуртия» агентстволэн корреспондентэз но вуылӥз. Удмурт печатьлэн историез 108 ар талэсь азьло кутскиз. 1915-тӥ арын «Войнаысь ивор» удмурт кылын нырысетӥ газетлэн нырысетӥ номерез потӥз. Туэ Йӧскалык печатьлэсь нуналзэ куинетӥ арзэ нимлыко пусъё. Пумиськонэ элькун, кар, ёрос газетъёслэн валтӥсь редакторъёссы, ёрос изданиослэн удмурт ватсэсъёссылэн редакторъёссы, журналистъёс люкаськизы. Ужрадэ Башкортостанысь, Татарстанысь удмурт издательствоосысь делегациос вуизы. Озьы ик Комиысь издательской юртысь куноос вал. Пусъёно, коми печать удмуртэзлэсь пиналгес, со туэ 105 ар тырмонзэ пусъёз. Пумиськонэз Кун Кенешлэн тӧроез Владимир Невоструев ортчытӥз. Со газетъёсын но журналъёсын, ивортодэтъя агенствоосын ужасьёсты ӟечкылаз но ужзылэсь кулэлыксэ пусйиз. « Тӥ быгатыса гожъяськоды улон сярысь, возьматӥськоды шаермылэсь вормонъёссэ, тодматӥськоды тунсыко адямиосын, туж трос лэсьтӥськоды кылмес утён но азинтон понна » Владимир Невоструев, Удмуртиысь Кун Кенешлэн тӧроез Пумиськонэ элькун кивалтэтлэн тӧроез Ярослав Семёнов, Кун Кенешысь, Кун думаысь депутатъёс, удысэтъёслэн кивалтӥсёссы пыриськизы. « Печать удысын ужасьёс, мон малпамъя, туж бадӟым ужэз быдэсто <…> Тӥ анай кылэз <...> азинтӥськоды. Адямиос пӧртэм юанъёслы анай кылынызы валэктон шедьтыны, иворъёсты но лулчеберет ужрадъёс сярысь тодыны быгато » Ярослав Семёнов, Удмуртиысь кивалтэтлэн тӧроез Кун Думаын Удмуртилэсь депутат Лариса Буранова анай кылъёс бордысь ужпумез шараяз. « Асьмелэн ужпуммы – чебер литературной кылмы ӵемгес мед кылӥськоз шуыса тыршыны » Лариса Буранова, Кун Думаын Удмуртилэсь депутат Пумиськонын ивортодэт вӧлмытон, книга поттон удысын ужасьёсты данъязы, тау каронъёсын но грамотаосын пусйизы. Вавож ёросысь «Валан» ансамбль шулдыр кырӟанъёсын выль кужымен мылкыд сётӥз. Фото: Руслан Нуриахметов Тегъёс: Удмуртия газет-журналъёс йӧскалыклулчеберет КунКенеш  